Apja Miltiadész, a marathoni csata hőse, anyja "Hégészipülé" trák hercegnő, "Olorosz" király leánya volt. Vérrokona volt a történetíró Thuküdidész. Apja halála után – akit börtönbe zártak, mert nem tudta megfizetni a kirótt 50 talentum bírságot és a fogságban meghalt – egészen ifjan árván maradt nővérével, "Elpinikével". Plutarkhosz szerint a fiatal Kimón kicsapongó, részeges életet élt. Egyesek szerint bűnös viszonyt folytatott a nővérével is, aki Kalliasz felesége lett. Kimón "Iszodikét, Eurüptolemosz" leányát, "Megaklész" unokáját vette feleségül. A kortársak szerint Kimónnak sem irodalmi, sem tudományos műveltsége nem volt, de jelleme minden más tekintetben csodálatra méltó és nemes vonásokkal rendelkezett. Külseje is kifogástalan, termete magas, haja sűrű és göndör volt. Bátorságban nem maradt el Miltiadész, eszességben Themisztoklész mögött, de mindkettőnél igazságosabb volt.